Solbakken: - De hadde god tid på å be om unnskyldning
- De (journalistene) kan ikke gjøre som de vil, sier Solbakken til VG Nett. I dag kalte han journalistene «j... feiginger» (på engelsk) og lekset opp (på tysk) etter kaosdagene i Köln etter 1-2-tapet for Augsburg lørdag. - Jeg føler at mange hadde god tid til å be om unnskyldning på mandag. Jeg var ordentlig irritert. Og dette var tredje dagen, det hadde ikke kostet dem noe å gi en unnskyldning for det som ble skrevet, sier Ståle Solbakken som en begrunnelse på hans heftige tirade på treningsfeltet Geissbockheim i Köln tirsdag. - De greier å koke historier som er langt fra sannheten (om at Köln hadde skiftet trener, red.anm.). Én ting er meg, men dette gjelder også mine nærmeste som jeg ikke rekker å orientere. Jeg hadde én sønn i Nederland og én sønn i Sverige som får beskjedene. Men det er altså fri diktning, påpeker 44-åringen. Solbakkens ene sønn spiller for øvrig i et av Kölns aldersbestemte lag og var på treningsleir i Stockholm i helgen. Men Solbakken bedyrer at det «går fint». - Har kontroll - Det at du gjorde dette; Kan det være et tegn på at du føler mer press enn før? - Overhodet ikke. Da burde jeg ikke gjort det. Akkurat dette har jeg kontroll på. Men jeg har ikke kontroll på tabellsituasjonen, svarer Solbakken. - Det så nesten ut som om du hadde tårer i øynene? - Hehe. Jeg tror ikke det var SÅ ille, smiler han - og svarer «nei» og ler litt til på VGs spørsmål om han har sett seg selv på videoen.Nå har han tatt med laget - minus de fire han nylig vraket fra troppen - på en treningsleir noen timer utenfor byen. - Det går ikke an å være i Köln, mener Solbakken - noe som godt beskriver hvor heftige tilstandene er i den fotballgale byen om dagen. - Vi har drevet teambuilding, fått samlet gruppen, hatt normal trening og fått snakket sammen, forteller den norske treneren. PS! Ståle Solbakken huskes godt her hjemme i Norge for utskjellingen han hadde av NRK-journalist Pål Gorden Nilsen etter en HamKam-kamp for noen år siden - se episoden her!
Köln-trener Ståle Solbakken (44) savnet en unnskyldning etter journalistenes feilmeldinger om hans avgang søndag. Derfor svarte han med tirsdagens tyske tirade.